**Дәрігерлер –мейірімді, абзал жандар**

Денсаулық-адам үшін баға жетпес байлық. Кейде өз денсаулығымызға салғырт қарап жатамыз. Жеңіл киінеміз, адам ағзасына зиянды тағамдарды жейміз. Дұрыс тамақтанбағаннан әрбір екінші адамның асхазан-ішек жолдары ауырып, өт жолдары толып кетіп жатады. Мұндай жағдайлар балалар мен үлкендер арасында да орын алады. Сондықтан да, ауырып ем іздегенше, ауырмайтын жол іздеу керек. Спорттен шұғылдан. Дәрігердің айтқан кеңестеріне құлақ салып, адам ағзасына зиянды тағамдарды жемеу керек.

 Дәрігерлер- құрметті маман иелері, ардақты адамдар ақ халатты мейірімді, абзал жандар. Адамның өмірі бір алланың қолында десек те, дәрігерлер де үмітке үміт жалғайтын, адам өмірінің арашасысы. Әсіресе, биылғы әлемді дүр сілкіндірген аты жаман «Тәж» ауруынан жер бетінде қаншама адам көз жұмды. Статистикаға сүйенсек Қазақстаннан да – 14496 адам инфекцияны жұқтыртып, 73- адам қайтыс болса, 9056- адам дәрігерлердің арқасында жазылып шықты. Жасыратыны жоқ, «тәж» ауруына шалдыққандардың көптігі соншалық ауруханаларда орын болмай, өкпеге ауа беретін аппараттар да жетіспеді. Соның салдарынан сұм ажал жасты да, кәріні де талғамай алып кетті. Осынау қиын-қыстау кезеңде дәрігерлер үй көрмей, төніп тұрған қауіп-қатерге қарамастан, күн демей, түн демей аянбай еңбек етті. Үлкен ерлік жасады. «Біз біргеміз!»-атты еріктілердің ұйымдастырған акциялары да халыққа демеу болды.

 Қазақстанда тұратын әрбір адам жақын туыстарынан айрылып, қайғыдан қара жамылды. Әлеуметтік желіде түрлі оқиғалар таралып жатты. Соның бірі елімізде тараған дерттің салдарынан жап-жас жігіт соңғы сәтте аппаратқа үлгермей өмірмен қош айтысты –деп жылаған дәрігердің көз жасы барша жұртты алаңдатпай қоймады. Менің де жүрегіме ауыр тиді. Осындай оқиғадан кейін, ақ халатты абзал жандардың адам өміріне мейіріммен қарайтынын, шипалы алақандарының құдіретін түсіндік. Халықтың жүрегіне жылу ұялатып, дертіне шипа көңіліне медеу болғаны үшін дәрігерлерге алғысымыз шексіз. Мен, өз басым дәрігер еңбегін жоғары бағалаймын. Дәрігерлерге құрметпен қараймын.Олардың алар асулары-асқақ, бағындырар белестері биік болсын!-деп, тілеймін. Адамзат баласының тәні мен жанының емшісі дәрігерлерге мың алғыс!

 **Алпысбаева Алмагул Ануарбековна**

**№ 149 бөбекжай-балабақшасының қазақ тілі пәнінің мұғалімі.**

**Білім беру саласының үздігі.**